City Power verloor reeds miljoene – en al meer klim van netwerk af(Foto: Facebook / City Power) Die Johannesburgse kragverskaffer City Power het reeds ŉ groot finansiële knou weens die nasionale kragkrisis in die land gekry, terwyl talle van sy betalende klante van die netwerk afklim en eerder in alternatiewe opwekkingshulpbronne soos sonkragpanele belê. Isaac Mangena, woordvoerder by City Power, sê die verskaffer verloor nie net van sy inkomste wanneer die ligte afgaan nie, maar moet ook meer geld aan byvoorbeeld instandhouding of die vervanging van infrastruktuur bestee. City Power se kragstasies loop gereeld onder vandalisme en diefstal deur, veral wanneer beurtkrag ingestel word. “Tussen 1 Julie 2021 en 11 November 2022 het City Power altesame 122 dae se beurtkrag gehad, met 2 175 voorvalle van diefstal en vandalisme wat gewoonlik gedurende beurtkrag plaasvind.” City Power sê hy het oor die afgelope jaar reeds R200 miljoen aan 390 mini-substasies bestee weens dié misdadigheid. “Ons verloor gemiddeld twee mini-substasies per dag. “Dit is nie die werk van amateurmisdadigers nie, maar van toegewyde en gewapende sindikate met baie hulpbronne.” Tussen Julie 2021 en 30 Junie 2022 het City Power 386 GWh verloor – wat op ŉ verlies van R284 miljoen neerkom. Verder het die maatskappy in dié tyd R155 miljoen aan oortydbetaling bestee weens beurtkrag, en R35 miljoen aan versekering. Dit dui op ŉ algehele verlies van R474 miljoen. “Ons verloor ook klante en inkomste weens mense wat van die netwerk afklim en in alternatiewe energiebronne soos sonpanele en batterystelsels belê.” City Power sê die maatskappy sal nou weer aan die Gautengse polisiekommissaris, lt.genl. Elias Mawela, skryf om te vra dat die polisie meer hulpbronne beskikbaar stel om “die aanval op Johannesburg te stuit”. “Ons het verlede jaar ŉ soortgelyke gesprek met die polisie se bestuur gehad. Dit het tot ŉ afname in diefstal en die beskadiging van kritieke infrastruktuur gelei.” City Power se plan City Power sê hy sal ondanks die voortslepende krisis deurdruk en sy eie volhoubare energiestrategie in werking stel. Met dié strategie wil die verskaffer energiegelykheid bevorder – wat beteken dat meer mense toegang tot krag sal hê; energie-onafhanklikheid – wat beteken dat die verskaffer minder op Eskom staatmaak, asook verhoogde energiesekerheid en energieverskaffing. City Power is ook besig met ŉ projek om krag van onafhanklike verskaffers op kort en lang termyn te bekom. “Ons doel is om ŉ bykomende 500 MW se elektrisiteit te bekom.” Die verskaffer het ook ŉ plan van R401 miljoen opgestel oor hoe die krisis in die kort tot mediumtermyn getakel kan word om beurtkrag tot op fase 3 vermy. Dit is egter nie geld wat die stad reeds het nie, en hy sal verskeie stappe doen om finansiering te probeer bekom, onder meer uit die private sektor. Die plan Sou City Power dié geld bekom, sal hy die plan glo binne ses maande kan uitvoer aangesien baie van die infrastruktuur reeds in plek is.